Kawża C‑127/13 P
Guido Strack
vs
Il-Kummissjoni Ewropea
“Appell — Dritt ta’ smigħ — Dritt għal qorti legali — Aċċess għad-dokumenti tal-istituzzjonijiet — Rifjut parzjali li l-appellant jingħata aċċess għad-dokumenti inkwistjoni — Deċiżjoni inizjali ta’ rifjut — Ħolqien ta’ deċiżjoni impliċita ta’ rifjut — Sostituzzjoni ta’ deċiżjoni impliċita ta’ rifjut b’deċiżjonijiet espliċiti — Interess ġuridiku wara l-adozzjoni tad-deċiżjonijiet espliċiti ta’ rifjut — Eċċezzjonijiet mill-aċċess għad-dokumenti — Salvagwardja tal-interess ta’ amministrazzjoni tajba — Protezzjoni tad-data personali u tal-interessi kummerċjali”
Sommarju — Sentenza tal-Qorti tal-Ġustizzja (It-Tieni Awla) tat-2 ta’ Ottubru 2014
1.        Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Nuqqas ta’ osservanza, mill-istituzzjoni kkonċernata, tat-termini stabbiliti sabiex tingħata risposta għal talba konfermatorja ta’ aċċess — Deċiżjoni impliċita ta’ ċaħda — Tħassir bl-adozzjoni ta’ deċiżjoni espliċita ta’ ċaħda — Possibbiltà ta’ rimedju ġudizzjarju kontra d-deċiżjoni impliċita — Assenza
(Regolament tal-Parlament Ewropew u tal-Kunsill Nru 1049/2001, Artikoli 7 u 8)
2.        Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Talba li tirrigwarda numru kbir ħafna ta’ dokumenti — Dritt tal-istituzzjoni li testendi t-terminu għall-adozzjoni tad-deċiżjoni — Natura eċċezzjonali — Possibbiltà għall-istituzzjoni li tiftiehem mal-applikant sabiex jinbidlu t-termini stabbiliti permezz tar-Regolament — Esklużjoni — Possibbiltà għall-istituzzjoni li tirrifjuta l-aċċess għal ċerti dokumenti — Natura eċċezzjonali — Osservanza tal-prinċipju ta’ proporzjonalità
(Regolament tal-Parlament Ewropew u tal-Kunsill Nru 1049/2001, Artikoli 6(3), 7 u 8)
3.        Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Rifjut ta’ aċċess għal dokument minħabba li ma jeżistix jew minħabba li ma huwiex miżmum mill-istituzzjoni kkonċernata — Fatt li ma jistax iwassal għall-inapplikabbiltà tar-Regolament — Obbligu għall-istituzzjoni li toħloq id-dokument li jsir riferiment għalih — Assenza
(Regolament tal-Parlament Ewropew u tal-Kunsill Nru 1049/2001, Artikoli 4, 6(2), 8(1) u (3), u 11)
4.        Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Obbligu li jinħoloq reġistru ta’ dokumenti — Possibbiltà li jiġi żgurat l-infurzar tal-obbligu permezz ta’ talba ta’ aċċess — Esklużjoni
(Regolament tal-Parlament Ewropew u tal-Kunsill Nru 1049/2001, Artikoli 2(1) u 11)
5.        Qorti Ġenerali — Organizzazzjoni — Assenjazzjoni tal-kawżi lill-awli — Kriterji — Possibbiltà li ssir deroga minnhom sabiex jiġi żgurat li l-piż tax-xogħol jitqassam b’mod ibbilanċjat — Assenjazzjoni mill-ġdid ta’ kawża wara l-preżentata tar-rikors — Ammissibbiltà — Obbligu li l-partijiet jiġu mistiedna jissottomettu l-osservazzjonijiet tagħhom — Assenza
(Karta tad-Drittijiet Fundamentali tal-Unjoni Ewropea, it-tieni paragrafu tal-Artikolu 47(2); Regoli tal-Proċedura tal-Qorti Ġenerali, Artikolu 12)
6.        Proċedura ġudizzjarja — Tul tal-proċedura quddiem il-Qorti Ġenerali — Terminu raġonevoli — Nuqqas ta’ osservanza — Konsegwenzi — Tul ma kellux impatt fuq is-soluzzjoni tat-tilwima — Annullament tad-deċiżjoni tal-Qorti Ġenerali — Esklużjoni
7.        Proċedura ġudizzjarja — Tqassim tal-kompetenzi bejn il-varji qrati tal-Unjoni — Talba għal kumpens minħabba tul eċċessiv tal-proċedura ġudizzjarja — Ġurisdizzjoni tal-qorti allegatament fin-nuqqas sabiex tiddikjara ruħha f’kulleġġ ġudikanti differenti
(Artikolu 256(1) TFUE)
8.        Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Eċċezzjonijiet għad-dritt ta’ aċċess għal dokumenti — Protezzjoni tal-ħajja privata u tal-integrità tal-individwu — Applikabbiltà integrali tad-dispożizzjonijiet tar-Regolament Nru 45/2001 — Obbligu għall-applikant li jipprova n-natura neċessarja tat-trasferiment tad-data personali inkwistjoni — Obbligu għall-istituzzjoni li tivverifika ex officio l-eżistenza ta’ motivi li jiġġustifikaw trasferiment — Assenza
(Regolamenti tal-Parlament Ewropew u tal-Kunsill Nru 45/2001, Artikoli 8(b) u 18, u Nru 1049/2001, Artikolu 4(1)(b))
9.        Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Eċċezzjonijiet għad-dritt ta’ aċċess għal dokumenti — Rifjut ta’ aċċess — Ġurisdizzjoni tal-qorti tal-Unjoni sabiex tordna l-produzzjoni ta’ dokumenti sabiex teżamina l-fondatezza tar-rifjut — Portata
(Regoli tal-Proċedura tal-Qorti Ġenerali, Artikoli 65 u 66; Regolament tal-Parlament Ewropew u tal-Kunsill Nru 1049/2001, Artikolu 4)
10.      Appell — Aggravji — Evalwazzjoni żbaljata tal-fatti u tal-provi — Inammissibbiltà — Stħarriġ mill-Qorti tal-Ġustizzja tal-evalwazzjoni tal-fatti u tal-provi — Esklużjoni ħlief fil-każ ta’ żnaturament
(Artikolu 256(1) TFUE; Statut tal-Qorti tal-Ġustizzja, l-ewwel paragrafu tal-Artikolu 58)
11.      Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Eċċezzjonijiet għad-dritt ta’ aċċess għal dokumenti — Protezzjoni tal-ħajja privata u tal-integrità tal-individwu — Portata — Obbligu ta’ kodifikazzjoni tal-ismijiet imneħħija f’dokumenti pprovduti lill-applikanti — Portata — Limiti
(Regolament tal-Parlament Ewropew u tal-Kunsill Nru 1049/2001, Artikolu 4(1)(b))
12.      Appell — Aggravji — Motiv imressaq għall-ewwel darba fil-kuntest tal-appell — Inammissibbiltà
(Artikolu 256(1) TFUE; Statut tal-Qorti tal-Ġustizzja, l-ewwel paragrafu tal-Artikolu 58; Regoli tal-Proċedura tal-Qorti tal-Ġustizzja, Artikolu 170(1))
13.      Istituzzjonijiet tal-Unjoni Ewropea — Dritt ta’ aċċess pubbliku għal dokumenti — Regolament Nru 1049/2001 — Eċċezzjonijiet għad-dritt ta' aċċess għal dokumenti — Protezzjoni tal-interessi kummerċjali — Interess pubbliku superjuri li jiġġustifika l-iżvelar ta’ dokumenti — Invokazzjoni tal-prinċipju ta’ trasparenza — Neċessità li jitressqu kunsiderazzjonijiet speċifiċi għall-każ
(Regolament tal-Parlament Ewropew u tal-Kunsill Nru 1049/2001, Artikoli 4(2) u (3))
14.      Rikors għal annullament — Ġurisdizzjoni tal-qorti tal-Unjoni — Talbiet intiżi li tinkiseb ordni indirizzata lil istituzzjoni — Inammissibbiltà — Ksur tad-dritt għal protezzjoni ġudizzjarja — Assenza
(Artikoli 264 TFUE u 266 TFUE; Karta tad-Drittijiet Fundamentali tal-Unjoni Ewropea, Artikolu 47)
15.      Appell — Aggravji — Aggravju indirizzat kontra d-deċiżjoni tal-Qorti Ġenerali fuq l-ispejjeż — Inammissibbiltà fil-każ ta’ ċaħda tal-motivi l-oħra kollha
(Statut tal-Qorti tal-Ġustizzja, it-tieni paragrafu tal-Artikolu 58; Regoli tal-Proċedura tal-Qorti tal-Ġustizzja, Artikolu 184)
1.        Ara t-test tad-deċiżjoni.
(ara l-punti 24, 88, 90)
2.        Ir-Regolament Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni, ma jipprevedix il-possibbiltà li ssir deroga mit-termini li huma previsti fl-Artikoli 7 u 8 tiegħu, peress li dawn it-termini huma determinanti għall-iżvolġiment tal-proċedura ta’ aċċess għad-dokumenti tal-istituzzjonijiet ikkonċernati li hija intiża sabiex tippermetti pproċessar rapidu u faċli tat-talbiet ta’ aċċess għal dawn id-dokumenti.
F’dan ir-rigward, fil-każ ta’ talba li tirrigwarda dokument twil ħafna jew numru kbir ħafna ta’ dokumenti, hija biss awtorizzata b’mod eċċezzjonali estensjoni b’ħmistax-il jum utli tat-terminu previst fl-Artikolu 8(1) ta’ dan ir-regolament. Minkejja li, f’tali ipoteżi, l-Artikolu 6(3) tal-imsemmi regolament jippermetti lill-istituzzjoni kkonċernata tfittex soluzzjoni xierqa mal-applikant għal aċċess għal dokumenti miżmuma minnha, din is-soluzzjoni tista’ tirrigwarda biss il-kontenut jew in-numru ta’ dokumenti mitluba. Sabiex jiġi protett l-interess ta’ amministrazzjoni tajba, istituzzjoni tista’, f’ċirkustanzi eċċezzjonali, tirrifjuta l-aċċess għal ċerti dokumenti għar-raġuni li l-piż tax-xogħol marbut mal-iżvelar tagħhom huwa sproporzjonat meta mqabbel mal-għanijiet tat-talba ta’ aċċess għal dawn id-dokumenti. Madankollu l-invokazzjoni tal-prinċipju ta’ proporzjonalità ma tistax tippermetti l-bdil tat-termini previsti mir-Regolament Nru 1049/2001 mingħajr ma toħloq sitwazzjoni ta’ inċertezza legali.
(ara l-punti 25, 26, 28)
3.        Fil-kuntest tal-iskema stabbilita permezz tar-Regolament Nru 1049/2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni, l-ineżistenza ta’ dokument li jiġi mitlub l-aċċess għalih jew il-fatt li huwa ma huwiex fil-pussess tal-istituzzjoni kkonċernata ma jimplikawx l-inapplikabbiltà tal-imsemmi regolament.
Fil-fatt, ladarba, skont l-Artikolu 8(1) u (3) tar-Regolament Nru 1049/2001, kull rifjut ta’ aċċess għal dokumenti mitluba mill-amministrazzjoni jista’ jiġi kkontestat b’mod ġudizzjarju, indipendentement mill-motiv invokat sabiex jiġi rrifjutat dan l-aċċess, ma jaffettwax id-dritt għal azzjoni legali tal-persuni kkonċernati l-fatt li jiġi sostnut li l-aċċess għal dokument għandu jiġi rrifjutat għal waħda mir-raġunijiet previsti fl-Artikolu 4 tal-imsemmi regolament jew li jiġi sostnut li d-dokument mitlub ma jeżistix. Kwalunkwe soluzzjoni oħra tirrendi impossibbli l-istħarriġ li l-qorti tal-Unjoni għandha twettaq fir-rigward tal-fondatezza ta’ deċiżjoni ta’ rifjut ta’ aċċess għad-dokumenti tal-istituzzjonijiet, għaliex ikun biżżejjed għall-istituzzjoni kkonċernata li tafferma li dokument ma jeżistix sabiex tevita kull stħarriġ ġudizzjarju. Hija, bil-kontra, l-istituzzjoni inkwistjoni li għandha tagħti risposta lill-applikant u li għandha tiġġustifika, eventwalment, quddiem il-qorti r-rifjut tagħha ta’ aċċess f’dan is-sens.
Min-naħa l-oħra, la l-Artikolu 11 tar-Regolament Nru 1049/2001 u lanqas l-obbligu ta’ assistenza, previst fl-Artikolu 6(2) ta’ dan ir-regolament, ma jistgħu jobbligaw istituzzjoni toħloq dokument li ntalab mingħandha iżda li ma jeżistix.
(ara l-punti 39-42, 46)
4.        Fir-rigward tal-obbligu previst fl-Artikolu 11 tar-Regolament Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni, li jiġi stabbilit reġistru ta’ dokumenti, peress li l-imsemmi regolament ma jorbotx direttament dan l-obbligu mad-dritt ta’ aċċess għad-dokumenti previst fl-Artikolu 2(1) tiegħu, ma huwiex possibbli li tiġi imposta l-osservanza tal-obbligu ta’ reġistrazzjoni permezz tat-talba ta’ aċċess għal dokumenti.
(ara l-punt 44)
5.        Skont l‑Artikolu 12 tar-Regoli tal-Proċedura tagħha, il-Qorti Ġenerali tiffissa l-kriterji li skonthom jitqassmu l-kawżi bejn l-awli u din id-deċiżjoni tiġi ppubblikata f’Il-Ġurnal Uffiċjali tal-Unjoni Ewropea. F’dan ir-rigward, peress li din id-deċiżjoni tippermetti lill-President tal-Qorti Ġenerali jidderoga mill-mod tat-tqassim tal-kawżi skont sistema ta’ rotazzjoni sabiex jiżgura li x-xogħol jitqassam b’mod ibbilanċjat u li l-implementazzjoni ta’ din id-deroga ma tkunx limitata għall-mument tal-preżentata tar-rikors, xejn ma jipprekludi li kawża tiġi assenjata mill-ġdid f’mument ieħor. Tali interpretazzjoni għandha ssir iktar u iktar għaliex l-assenjazzjoni mill-ġdid ta’ kawża, fl-interess ta’ amministrazzjoni tajba tal-ġustizzja, sabiex jiġi żgurat li x-xogħol jitqassam b’mod ibbilanċjat, issegwi l-għan li l-kawżi jiġu ttrattati f’terminu raġonevoli, skont it-tieni paragrafu tal-Artikolu 47 tal-Karta tad-Drittijiet Fundamentali tal-Unjoni Ewropea.
Barra minn hekk, peress li, bħall-assenjazzjoni inizjali ta’ kawża, l-assenjazzjoni mill-ġdid tagħha lil kulleġġ ġudikanti differenti minn dak inizjalment previst ma tagħtix id-dritt lill-partijiet li jesprimu ruħhom minn qabel fuq din il-miżura ta’ amministrazzjoni tal-proċedura, argument ibbażat fuq ksur tad-dritt ta’ smigħ qabel ma r-rikors jiġi assenjat mill-ġdid huwa infondat.
(ara l-punti 50-53)
6.        Fl-assenza ta’ kwalunkwe ħjiel li t-tul tal-proċedura quddiem il-Qorti Ġenerali kellu xi tip ta’ impatt fuq is-soluzzjoni tat-tilwima, l-allegat nuqqas li tiddeċiedi fi żmien raġonevoli ma jistax iwassal għall-annullament tas-sentenza appellata.
(ara l-punt 62)
7.        Meta tkun adita b’talba għal kumpens li tinvoka l-allegat tul eċċessiv ta’ proċedura ġudizzjarja quddiem il-Qorti Ġenerali, hija din tal-aħħar, li għandha ġurisdizzjoni skont l-Artikolu 256(1) TFUE, li għandha tiddikjara ruħha billi tiddeċiedi f’kulleġġ ġudikanti differenti minn dak li jkun ittratta l-kawża li tat lok għall-proċedura li t-tul tagħha jkun qiegħed jiġi kkritikat.
(ara l-punt 64)
8.        Ara t-test tad-deċiżjoni.
(ara l-punti 70, 101, 102, 106, 107, 111, 115)
9.        Ara t-test tad-deċiżjoni.
(ara l-punti 73, 74, 76-78, 136)
10.      Ara t-test tad-deċiżjoni.
(ara l-punt 79)
11.      Obbligu sistematiku ta’ kodifikazzjoni tal-ismijiet imneħħija f’dokument mibgħut fuq talba taħt ir-Regolament Nru 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni, jikkostitwixxi piż ta’ xogħol partikolarment tqil u inutli. Fil-fatt, l-istituzzjonijiet jistgħu, f’każijiet partikolari, jagħtu preċedenza lill-interess ta’ amministrazzjoni tajba wara li jkunu bbilanċjaw l-interess tal-applikant għal aċċess mal-piż ta’ xogħol li jirriżulta mill-ipproċessar tat-talba tiegħu.
(ara l-punt 113)
12.      Ara t-test tad-deċiżjoni.
(ara l-punt 119)
13.      Ara t-test tad-deċiżjoni.
(ara l-punti 128, 130, 131)
14.      Il-qorti tal-Unjoni ma tistax, fil-prinċipju, tindirizza ordnijiet lil istituzzjoni mingħajr ma tinterferixxi fil-prerogattivi tal-awtorità amministrattiva. B’dan il-mod, skont l-Artikolu 264 TFUE, din għandha biss il-possibbiltà li tannulla att ikkontestat. Barra minn hekk, l-Artikolu 266 TFUE lanqas ma jipprevedi l-possibbiltà li tiġi indirizzata ordni lill-istituzzjonijiet. Din il-konstatazzjoni ma tistax tiġi invalidata b’argument ibbażat fuq l-Artikolu 47 tal-Karta tad-Drittijiet Fundamentali tal-Unjoni Ewropea, għaliex dan l-artikolu ma huwiex intiż sabiex jibdel is-sistema ta’ stħarriġ ġudizzjarju prevista mit-Trattati.
(ara l-punti 145-147)
15.      Ara t-test tad-deċiżjoni.
(ara l-punt 151)